Eveniment

România va avea o creştere economică în 2016 de 5%, cea mai puternică din Europa, arată prognoza de toamnă a Fondului Monetar Internaţional. România va fi în fruntea clasamentului european al creşterii economice şi în 2017, când avansul PIB va fi de 3,8% (la fel ca al Islandei), arată ultimul raport „World Economic Outlook“, publicat ieri.

Creşterea economică a României în 2016 este peste cea a Irlandei, care, anul trecut, a avut un avans record de 26,3%, faţă de o creştere de 3,8% înregistrată de România. Tot pentru 2016 prognoza FMI preconizează o inflaţie negativă de minus 1,5%, un deficit de cont curent de 2% din PIB şi o rată a şomajului de 6,4%, în scădere cu 0,4 puncte faţă de 2015.

Datele Institutului Naţional de Statistică au indicat o creştere a PIB de 6% în T2, an/an, şi de 5,2% în S1 faţă de S1 2015. Prin urmare, majoritatea analiştilor şi a instituţiilor care fac cercetări macroeconomice şi-au revizuit în sus prognozele de creştere economică. Astfel, dacă bugetul României este construit pe o creştere economică de 4,1%, majoritatea analiştilor prognozează în acest an o creştere spre 5%, FMI fiind una din ultimele instituţii care şi-a majorat în sens ascendent prognozele.

Pentru anul viitor, potrivit instituţiei cu sediul la Washington, creşterea se va tempera la 3,8%. În prognoza din aprilie previziunea de creştere a FMI era pentru România de 4,2%.

Potrivit raportului "World Economic Outlook" publicat ieri de FMI, România va înregistra o creştere economică de 5%, în vreme ce media în Europa va fi de 2%. Europa emergentă, zonă din care face parte şi România, va înregistra un avans al PIB de 3,3%. În clasamentul creşterii economice de pe continent în urma României se află Irlanda, cu o creştere economică de 4,9% în 2016 (plus 26,3% în 2015).

În privinţa lui 2017, prognoza FMI este că avansul PIB va fi de 3,8%. Este însă o prognoză mai bună decât cea din aprilie - 3,6%. Şi această creştere pentru România ar ur­ma să fie cea mai puternică din UE (creştere de 3,8% mai înregistrează în prognoza amin­tită doar Islanda). Pe medie, UE va creşte în 2017 cu 1,8%, iar „Europa emergentă“ cu 3,1%.

În privinţa inflaţiei, pentru 2016 estimările FMI au fost revizuite de la minus 0,4% în aprilie la minus 1,5%. Din 2017 însă, inflaţia va reveni pe plus: 1,7%.

În privinţa deficitului de cont curent, acesta ar urma să fie în 2016 de 2% din PIB, faţă de 1,7% cât prognoza instituţia în raportul din aprilie.

Deficitul de cont curent se va adânci anul viitor la 2,8% din PIB, faţă de faţă de minus 2,5% cât era estimarea din primăvară.

Şomajul ar urma să fie de 6,4% în 2016 şi de 6,2% în 2017.

FMI şi-a menţinut estimările din primăvară privind creşterea economiei globale: 3,1% 2016 şi 3,4% în 2017.